የኩላሊት ንቅለ ተከላ ለመጀመሪያ ጊዜ በኢትዮጵያውያን የህክምና ባለሙያዎች መሰጠት ተጀመረ
በሀገራችን እስካሁን ድረስ በውጭ ሀገር የኩላሊት ንቅለ ተከላ ሀኪሞች በመታገዝ ሲከናወን የነበረው የኩላሊት ንቅለ ተከላ ህክምና ከአሁን በኋላ ሙሉ በሙሉ በኢትዮጵያውያን የህክምና ባለሙያዎች ብቻ መሰጠት እንደተጀመረ ተገልጸዋል፡፡ይህ የተገለፀው በሀገራችን ለመጀመሪያ ጊዜ አገልግሎት መስጠት የጀመረውን የቅዱስ ጳውሎስ ሚሊኒየም ሆስፒታል የህክምና ኮሌጅ የጀመረውን የኩላሊት ንቅለ ተከላ ህክምና ውጤታማ ይሆን ዘንድ አስተዋፅኦ ላበረከቱ የሀገር ውስጥ እና የውጭ ሀገር የህክምና ባለሙያዎች፣ ድጋፍ ሰጪዎች፣ አጋሮች እና ልዩ ልዩ የሥራ ክፍሎች እውቅና በተሠጠበት ፕሮግራም ላይ ነው፡፡
በዚሁ ፕሮግራም ላይ የፌዴራል ጤና ጥበቃ ሚኒስትር ዶ/ር አሚር አማን ባደረጉት ንግግር ቀደም ሲል በውጭ ሀገር የህክምና ባለሙያዎች በመታገዝ ይሰጥ የነበረው የኩላሊት ንቅለ ተከላ ህክምና በአሁኑ ወቅት ኢትዮጵያውያን የህክምና ባለሙያዎችን በማሠልጠንና በማብቃት ሙሉ በሙሉ የንቅለ ተከላው ሥራ ውጤታማ በሆነ ሁኔታ በኢትዮጵያውያን ብቻ ሊከናወን መቻሉን ገልፀዋል፡፡ሚኒስትሩ አያይዘውም ወደፊት የጤና ጥበቃ ሚኒስቴር ለኩላሊት ንቅለ ተከላ ህክምና ከዚህ በፊት ይደረግ እንደነበረው ሁሉ አስፈላጊውን እገዛ በማድረግ ህብረተሰቡ ተጠቃሚ የሚሆንበትን ሁኔታዎች እንደሚያመቻች አስረድተዋል፡፡በቀጣይም በተጠና እና በታቀደ መልኩ በሌሎች ሆስፒታሎችም መሰል የኩላሊት ንቅለ ተከላ ህክምናን ለማስፋፋት ሚኒስቴር መ/ቤቱ እንደሚሠራ አስታውቀዋል፡፡በዚሁ የእውቅና ፕሮግራም ላይ ለሰባት የኩላሊት ቀዶ ህክምና ስፔሻሊስት ዶክተሮች እና ቀዶ ህክምና ሀኪሞች በኩላሊት ህክምና እና ቀዶ ህክምና ላይ ሲሰጣቸው የነበረውን ተጨማሪ ስልጠና ማጠናቀቃቸውን በማስመልከት እውቅና ተሰጥቷቸዋል፡፡በሀገራችን የመጀመሪያው የኩላሊት ንቅለ ተከላ በ2008 ዓ.ም በተሳካ ሁኔታ መከናወኑን ከሚኒስትሩ ድረገጽ ያገኘነው መረጃ አመላክቷል፡፡